钦定古今图书集成/明伦汇编/家范典/第007卷 > 仪礼 > 《丧服》
## 钦定古今图书集成/明伦汇编/家范典/第007卷 > 仪礼 > 《丧服》

祖父母、

〈疏〉释曰：孙为之服。《丧服》条例，皆亲而尊者在先，故斩章先父，三年，齐衰先母。此不杖期先祖，亦是其次。若然，此章有降有正，有义，服之本制。若为父期，祖合大功，为父母加隆至三年，祖亦加隆至期，是以祖在于章首，得其宜也。

《传》曰：“何以期也？至尊也。”

〈疏〉释曰：云“何以期也，至尊也”者，此据母而问，所生之母至亲惟期而已，祖与孙止大功，孙为祖既疏，何以亦期？答云“至尊也”者，祖为孙降至大功，似父母于子降至期，祖虽非至亲，是至尊，故期。若然，不云祖至尊而直云至尊者，以是父之至尊，非孙之至尊，故直云至尊也。

又

适孙：

〈疏〉释曰：孙卑于昆弟，故次之。此谓适子死，其适孙承重者，祖为之期。

《传》曰：“何以期也？不敢降其适也。有适子者，无适孙，孙
妇亦如之。”

〈注〉《周》之道，“适子死则立适孙。”是适孙将上为祖后者也。长子在，则皆庶孙耳。孙妇亦如之。适妇在，亦为庶孙之妇。凡父于将为后者，非长子皆期也。

又

曾祖父母：

〈疏〉释曰：曾、高本合小功，加至齐衰，故次继父之下。此经直云曾祖，不言高祖，案下《缌麻章》郑注云“族祖父者，亦高祖之孙”，则高祖有服明矣，是以此注亦兼曾、高而说也。若然，此曾祖之内，合有高祖可知。不言者，见其同服故也。

《传》曰：“何以齐衰三月也？小功者，兄弟之服也。不敢以
兄弟之服服至尊也。”

〈注〉正言“小功”者，服之数尽于五，则高祖宜缌麻，曾祖宜小功也。据祖期，则曾祖大功，高祖宜小功也。高祖、曾祖皆有小功之差，则曾孙、元孙为之服同也。重其衰麻，尊尊也；减其日月，恩杀也。〈疏〉释曰：云“何以齐衰三月也”者，问者，怪其三月大轻，齐衰又重，故发问也。云“小功者兄弟之服也”，案下记传云：凡小功已下为兄弟，是以云小功者兄弟之服也。云“不敢以兄弟之服服至尊也”者，传释服齐衰之意也。释曰：云“正言小功者，服之数尽于五”者，自斩至缌是也。云“则高祖宜缌麻，曾祖宜小功也”者，据为父期而言，故三年。问云：“何以至期也？”曰：“至亲以期断。”是何也？曰：天地则已易矣，四时则已变矣，其在天地之中，莫不更始焉，以是象之也。彼又云：“然则何以三年也？”曰：加隆焉尔也。加使倍之，故再期也。是本为父母加隆至三年，故以父为本，而上杀下杀也。是故言为高祖缌麻者，谓为父期，为祖宜大功，曾“祖宜小功，高祖宜缌麻。”又云：“据祖期，是为父加隆三年，为祖宜期，曾祖宜大功，高祖宜小功。”故郑云“高祖曾祖皆有小功之差。”此郑总《释传》云“小功者，兄弟之服”，其中含有高曾二祖而言之也。又云“则曾孙元孙为之服同也”者，曾祖中既兼有高祖，是以云曾孙元孙各为之齐衰三月也。云“重其衰麻，尊尊也”者，既不以兄弟之服服至尊，故云重其衰麻。谓以义服六升衰、九升冠，此尊尊者也。云“减其日月，恩杀也”者，谓减五月为三月者，因曾高于己，非一体，恩杀故也。

又

曾孙：

〈注〉孙之子。〈疏〉释曰：据曾祖为之缌，不言元孙者，此亦如《齐衰三月》章直见曾祖，不言高祖，以其曾孙元孙为曾高同，曾高亦为曾孙，元孙同，故二章皆略不言高祖元孙也。